****

**Jelentés**

**a Nemzeti Gazdasági és Társadalmi Tanács 2016. évi tevékenységéről**

**2017. március**

Tartalom

[I. Bevezetés 3](#_Toc446514473)

[II. A Nemzeti Gazdasági és Társadalmi Tanács konzultációs, véleményező és javaslattevő feladatai 4](#_Toc446514474)

[III. A Nemzeti Gazdasági és Társadalmi Tanács 2016. évi tevékenysége 6](#_Toc446514475)

[III. 1. Plenáris ülések 6](#_Toc446514476)

[III. 2. Oldalelnöki ülések 19](#_Toc446514477)

[IV. Az NGTT tagjainak, illetve az NGTT által delegált tagok részvétele más bizottságok, testületek munkájában 19](#_Toc446514478)

[V. A Nemzeti Gazdasági és Társadalmi Tanács és a nyilvánosság 20](#_Toc446514479)

[V. 1. Az NGTT honlapja 20](#_Toc446514480)

[V. 2. Az NGTT kapcsolata a közvéleménnyel 21](#_Toc446514481)

[VI. Nemzetközi kapcsolatok 21](#_Toc446514482)

[VI. 1. Az NGTT illeszkedése a nemzetközi és az uniós egyeztetési rendszerekbe 21](#_Toc446514483)

[VI. 1. 1. Az EK-szerződés társadalmi párbeszédre vonatkozó rendelkezései 21](#_Toc446514484)

[VI. 1. 2. Egyéb, a társadalmi párbeszédre vonatkozó nemzetközi szabályozások 21](#_Toc446514485)

[VI. 2. Az NGTT és az Európai Gazdasági és Szociális Bizottság kapcsolata 22](#_Toc446514486)

[VI. 3. Tagság a Gazdasági és Szociális Tanácsok és Hasonló Intézmények Nemzetközi Szövetsége (AICESIS) szervezetben 22](#_Toc446514488)

[VII. Az NGTT működésének technikai feltételei, valamint a Tanács mellett működő Titkárság bemutatása 23](#_Toc446514489)

# 

# I. Bevezetés

**A Nemzeti Gazdasági és Társadalmi Tanács, mint a társadalmi párbeszéd makroszintű fóruma**

Az Országgyűlés, elismerve a gazdasági és társadalmi párbeszéd, valamint a sokoldalú konzultációs mechanizmus szerepének jelentőségét, 2011 júliusában elfogadta *a Nemzeti Gazdasági és Társadalmi Tanácsról szóló 2011. évi XCIII. törvényt (a továbbiakban NGTT törvény)*.

A Nemzeti Gazdasági és Társadalmi Tanács (a továbbiakban NGTT és Tanács) megalakulásával lehetőség nyílt a korábbinál jóval szélesebb, sokoldalúbb konzultációs mechanizmus működtetésére. A működés legfőbb szempontjai a nyitottság, az átláthatóság és a széles körű egyeztetés. Az új szemléletű konzultációs mechanizmus magában foglal olyan társadalmi partnereket is, amelyek korábban nem vettek részt az intézményesített keretek közötti egyeztetéseken. Az NGTT működésének célja, hogy a lehető legszélesebb körben minden érintett gazdasági szereplő és társadalmi csoport érdekeit megjelenítse és becsatornázza.

A Nemzeti Gazdasági és Társadalmi Tanács összefogja a társadalom különböző rétegeit képviselő szereplőket, úgymint a munkavállalói és munkáltatói érdekképviseleteket, a gazdasági kamarák, a civil szervezetek, a tudományos élet, a művészet, valamint az egyházak képviselőit. Ennek megfelelően a Tanács tagjai oldalakat alkotnak, melyek a következők: Gazdaság Képviselői Oldal, Munkavállalói Oldal, Civil Oldal, Tudomány Képviselői Oldal, Művészeti Oldal és Egyházi Oldal.

Az ülésen állandó meghívottak, meghívottak, valamint az egyes megtárgyalandó témákban kompetenciával rendelkező meghívottak biztosítják a Tanács munkájának hatékonyságát és a széleskörű társadalmi párbeszéd megvalósulását.

A Tanács az Országgyűléstől és a Kormánytól független testületként konzultációs, javaslattevő és tanácsadói funkciókat lát el.

Az NGTT partneri struktúrája biztosítja, hogy az alapelveknek megfelelően minden érintett gazdasági szereplő és társadalmi csoportképes megjeleníteni az érdekeit. A Tanács működésének fő elve a társadalmi partnerség mentén történő konzultáció, melynek eredményeképpen közös, egységes álláspont kialakítására törekszik. Amennyiben az oldalak készek álláspontjaikat összehangolni és – minden fél számára elfogadható módon – egységes formába önteni, úgy e véleményt a mindenkori kormány köteles meghallgatni és figyelembe venni a jogszabályi környezet kialakításakor.

Az NGTT törvény értelmében **a Tanács minden év március 31-ig jelentést készít tevékenységéről**.

# II. A Nemzeti Gazdasági és Társadalmi Tanács konzultációs, véleményező és javaslattevő feladatai

Az NGTT törvényben megfogalmazott általános feladatkörén túl, egyes jogszabályok konkrét hatáskörrel is felruházzák a Tanácsot. Az NGTT társadalmi jelentőségét mutatja, hogy a Tanáccsal való konzultáció, illetve együttműködés nem csak ajánlásként, hanem számos esetben törvényi kötelezettségként jelenik meg.

2016-ben jogszabály az alábbi esetekben írt elő kötelező konzultációt, illetve együttműködést az NGTT-vel:

1. **A munka törvénykönyvéről szóló 2012. évi I. törvény**

A konzultáció, illetve az együttműködés tartalma:

* a kötelező legkisebb munkabér és a garantált bérminimumösszegét és hatályát, valamint
* a bruttó 300 000 forint alatti munkabérek nettó értékének megőrzéséhez szükséges munkabéremelés elvárt mértékét, a béren kívüli juttatás ennek keretében figyelembe vehető mértékét, valamint a munkabéremelés elvárt mértékével kapcsolatos részletes szabályokat

a Kormány a Nemzeti Gazdasági és Társadalmi Tanácsban folytatott konzultációt követően rendeletben határozza meg.

1. **A szakképzésről szóló 2011. évi CLXXXVII. törvény**

A konzultáció, illetve az együttműködés tartalma:

* **A** **szakképzés országos stratégiai kérdéseinek érdekegyeztetése** a Nemzeti Gazdasági és Társadalmi Tanács és a Nemzeti Szakképzési és Felnőttképzési Tanács keretei között valósul meg.
* **Nemzeti Szakképzési és Felnőttképzési Tanács** tagja az NGTT-ben képviselettel rendelkező országos munkaadói és munkavállalói szövetségek egy-egy (összesen kettő) képviselője.
* **A megyei fejlesztési és képzési bizottság.** A bizottság az NGTT-ben képviselettel rendelkező országos munkaadói, munkavállalói szövetségek, illetve azok szervezetei (kettő fő), a területi gazdasági kamarák (kettő fő) és a foglalkoztatási feladatkörében eljáró fővárosi és megyei kormányhivatal (egy fő) képviselőiből áll.

1. **Az ágazati párbeszéd bizottságokról és a középszintű szociális párbeszéd egyes kérdéseiről szóló 2009. évi LXXIV. törvény**

A konzultáció, illetve az együttműködés tartalma:

* Az Ágazati Párbeszéd Bizottságban megkötött kollektív szerződésnek a munkaviszonyból származó jogokat és kötelezettségeket, ezek gyakorlásának, illetve teljesítésének módját, az ezzel kapcsolatos eljárás rendjét érintő szabályainak hatályát az NGTT tv. szerinti országos munkáltatói és munkavállalói érdekképviseletek, illetve érdek-képviseleti szövetségek képviselői, valamint az illetékes ágazati miniszter véleményének kikérése után - a miniszter az ágazatba főtevékenység alapján besorolt munkáltatókra kiterjesztheti.
* A Kormány, az üzemi tanács választás szavazólapjának tartalmát, a szavazatösszesítés módját és rendjét - a Nemzeti Gazdasági és Társadalmi Tanácsban résztvevő országos szakszervezeti szövetségekkel és az ágazati párbeszéd bizottságok véleményének kikérésével - rendeletben állapítja meg.

1. **A társadalombiztosítás pénzügyi alapjainak és a társadalombiztosítás szerveinek állami felügyeletéről szóló 1998. évi XXXIX. törvény**

A konzultáció, illetve az együttműködés tartalma:

* A Nyugdíjbiztosítási Ellenőrző Testület tevékenységéről évente **tájékoztatást adhat,** valamint kérés esetén köteles adni az NGTT-nek.
* A Nyugdíjbiztosítási Ellenőrző Testületnek 11 tagja van. A Testület három-három tagjára az NGTT-ben tagsággal rendelkező országos munkáltatói érdekképviseletek, illetve érdekképviseleti szövetségek, valamint munkavállalói érdekképviseletek, illetve érdekképviseleti szövetségek, három tagjára a Kormány, további két tagjára az Idősügyi Tanács tesz javaslatot.

# III. A Nemzeti Gazdasági és Társadalmi Tanács 2016. évi tevékenysége

## III. 1. Plenáris ülések

A Tanács az NGTT törvény. 7. §-a értelmében munkáját plenáris üléseken végzi.

A Tanács plenáris ülésein jelen vannak az NGTT tagjai, az NGTT Titkárságának képviselői, továbbá tanácskozási joggal rész vesznek állandó meghívottként a miniszterek vagy az általuk kijelölt állami vezetők, valamint meghívottként, tanácskozási joggal vesz részt a Gazdasági Versenyhivatal és a Központi Statisztikai Hivatal elnöke vagy elnökhelyettese. A plenáris üléseken az NGTT SZMSZ-ének értelmében állandó meghívottként részt vehet az Európai Gazdasági és Szociális Bizottság három oldalának („Munkaadók”, „Munkavállalók” és „Egyéb érdekcsoportok”) magyar delegált csoportjai közül az általuk delegált 1-1 fő. Nyilvános plenáris ülés esetén a sajtó és a média munkatársai is jelen vannak.

Az NGTT 2016-ban három alkalommal tartott plenáris ülést. A plenáris ülések előkészítéséről és megszervezéséről, valamint a technikai, infrastrukturális feltételekről az NGTT Titkársága gondoskodott. A plenáris ülésekről emlékeztető készült, melyek megtalálhatóak az NGTT honlapján (www.ngtt.hu).

A plenáris ülések időpontjait, helyszíneit, a napirendi pontokat, valamint azok előterjesztőit az alábbi táblázat tartalmazza.

|  |  |  |  |
| --- | --- | --- | --- |
| **Időpont** | **Helyszín** | **Napirendi pont** | **Előterjesztő** |
| **2016. augusztus 31.** | Emberi Erőforrások Minisztériuma  (1054 Bp., Báthory u. 10. I. emeleti tanácsterem) | Az NGTT Szervezeti és Működési Szabályzatának elfogadása | NGTT Titkársága |
| **2016. szeptember 16.** | Pesti Vigadó  (1051 Budapest, Vigadó tér 2.) | Konzultáció a munkaerőhiány és az azzal összefüggő foglalkoztatáspolitikai kérdésekről | Cseresnyés Péter államtitkár, Nemzetgazdasági Minisztérium |
| **2016. december 13.** | Siemens Magyarország Zrt.  (1143 Budapest. Gizella út 51-57.) | Konzultáció a 2017. évi minimálbérről és garantált bérminimumról | Cseresnyés Péter államtitkár, Nemzetgazdasági Minisztérium |
| Irinyi terv iparstratégia bemutatása | Lepsényi István  államtitkár, Nemzetgazdasági Minisztérium |

**A megtárgyalt témÁk részletes kifejtése:**

1. **Az NGTT által tárgyalt egyik legkiemelkedőbb téma az NGTT törvény módosításával összefüggő SZMSZ módosítás** volt.

A törvény módosításai:

1. Az NGTT törvény 2015. évi módosítása a 2011-ben megalakult Tanács tagjainak mandátumát átmenetileg meghosszabbította, a módosítás legfontosabb célja az általános szabályok megalkotása volt a Tanács mandátumának lejárta esetére, illetve arra az esetre, ha a tag megbízatása a megbízatás időtartamának lejárata előtt szűnik meg.
2. A Tanács soros elnöke az oldalak képviselői közül kerül ki. A soros elnököt adó oldalak pedig háromhavonta követik egymást, az NGTT törvényben meghatározott sorrendben. A gyakorlati alkalmazása során problémaként merült fel a tagok részéről, hogy a soros elnök nem tudja hatékonyan ellátni az NGTT törvényben foglalt feladatait a soros elnökségre meghatározott rövid idő alatt, ezért a módosítás hat hónapban állapítja meg az elnökség időtartamát.
3. Az NGTT törvény legfőbb szempontjai a nyitottság, az egyszerűsítés, az átláthatóság és a széles körű konzultáció, amely magában foglal olyan társadalmi egységeket is, amelyek korábban nem vettek részt intézményesített egyeztetéseken. E célt szem előtt tartva módosítás útján kibővítésre kerül a hazai művészeti élet képviselőivel.
4. A Tanács döntéseinek szakszerű végrehajtása érdekében a módosítás alapján sor kerül az elnökség felállítására is, amelynek tagjai az aktuális soros elnök, a soros elnökségben őt közvetlenül megelőző és az utána következő leendő soros elnök.
5. A módosítás lehetőséget biztosít a Tanácsnak, hogy az éves plenáris ülések számát saját maga határozza meg, ezért a hatályos NGTT törvényben meghatározott legalább négy plenáris üléssel szemben a módosítás után az NGTT törvény csupán két plenáris ülés megtartását írja elő, ezzel is tovább növelve a Tanács önállóságát, függetlenségét.

Az NGTT törvény módosítása megkívánta az SZMSZ módosítását is, amelynek egyhangú elfogadására az augusztusi plenáris ülés keretében került sor.

1. Szeptemberben az **NGTT alakuló ülést tartott**, amelyet megelőzött a mandátumok vizsgálata, amelyet a törvény szerinti mandátumvizsgáló bizottság végzett el.

Az alakuló ülésen a Tanács konzultációt folytatott a **munkaerőhiány és az azzal összefüggő foglalkoztatáspolitikai kérdésekrő**l, amelyet Cseresnyés Péter Nemzetgazdasági Minisztérium munkaerőpiacért és képzésért felelős államtitkára terjesztett elő.

* 1. **Cseresnyés Péter** államtitkár elmondta, hogy jelenleg a Magyarországot és Európát egyaránt érintő legfontosabb kihívás a gazdaság ismételt növekvő pályára állítása, az Európai Unió és a Magyarország által meghatározott foglalkoztatáspolitikai célok elérésével egyidejűleg.

Az Európai Unió jelenlegi 68-69 százalékos foglalkoztatási mutatójához képest Magyarországon ez az érték az utolsó negyedéves mutató alapján 66,7-66,8 százalék között mozog. Az Európai Unió célja, hogy 2020-ig ezt a százalékot 75-re emelje. Ahhoz, hogy ezt a 75 százalékot Magyarország is elérje, komoly lépésekre van szükség a munkaerő-mobilitás tekintetében, illetve a szakképzés átalakítása és hatékonyabbá tétele érdekében, amelyet elsősorban hatékonyságnöveléssel, technológiaváltással lehet elérni.

A 75 százalékos mutató Magyarországon 4,6 millió foglalkoztatottat jelent a 20-64 év közötti korosztályban. Tekintettel arra, hogy a kormány törekszik a korosztályi olló tágabbra nyitásában, ez a szám körülbelül 200 ezer további foglalkoztatottat jelentene, így elérve a 4,7-4,8 milliós foglalkoztatást.

A foglalkoztatási ráta növelésében a kormány komoly sikereket ért el. A jelenlegi körülbelül 67 százalékos foglalkoztatás a 15-64 év közötti korosztályra értendő. Az uniós statisztika alapján, a 20-64 éves korosztályban a foglalkoztatás 70 százalék fölött van. Kizárólag a 25-55 év közötti férfiakra vonatkozóan ez a mutató 80 százalék fölött van.

A foglalkoztatási és az aktivitási ráta növekedésével egyidejűleg jelentősen csökkent a munkanélküliség mutatója az elmúlt időszakban. 2016 második negyedéve után 5 százalékos a munkanélküliség Magyarországon. Ez a mutató 2010-ben 11,6 százalék volt.

Az aktivitási ráta jelentős mértékben nőtt Magyarországon, amely tekintetében összehasonlítások alapján az élmezőny elején állunk. Ez jelenti egyrészt a gazdaság fejlődését, másrészt a feketefoglalkoztatás nagymértékű visszaszorulását.

Magyarország közel van a teljes foglalkoztatáshoz. Bár a közfoglalkoztatásnak is jelentős szerepe volt a munkanélküliségi ráta csökkentésében, de amíg a közfoglalkoztatottak száma 2010-hez képest 140-150 ezer fővel nőtt, addig a versenyszférában ez a növekedés közel 440 ezer főt jelent.

A munkaerőpiacon jelentős területi különbségek vannak, így míg Közép-Magyarországon, Közép-Dunántúlon, Nyugat-Dunántúlon 4 százalék alatti a munkanélküliség, addig az észak-alföldi régiót tekintve 9,7 százalékos ez a mutató. Főleg ezen a területen van jelentősége a közfoglalkoztatásnak, amely lehetőséget ad a megélhetésre azoknak, akik különböző okokból nehezebben találnak munkát.

A foglalkoztatás a kormányváltás óta elsősorban a versenyszférában nőtt, és azon belül is főleg a diplomások körében. 38 ezer fővel növekedett a szakképzett munkaerő. Ezt a számot nagyban befolyásolja a külföldi munkavállalás és visszajövetel is.

A külföldön munkavállalók és a vissza vagy befelé jövők száma közötti különbség jelentősen csökkent, sőt kezd kiegyenlítődni a rövid időtávban számolt 31 ezer külföldre távozó és a 30 ezer hazatérő munkavállaló között.

Munkavállalói oldalon a legnehezebb foglalkoztatási kihívások közé tartozik a képzetlen, alacsony iskolai végzettségű emberek csoportja, illetve azok, akiknek szaktudása elavult és ezáltal alkalmazásuk nehezebbé válik. Előbbi problémának a megoldását első lépésként a közfoglalkoztatás adhatja.

A munkaerő iránti kereslet és kínálat nincs egyensúlyban. A munkaerőhiány fő okai között kell felsorolni a területi különbségeket, a szakmaszerkezeti eltéréseket, az oktatás minőségét és a munkatapasztalat hiányát.

A legnagyobb munkaerőigény az IT-szektorban jelentkezik, ezután következik sorrendben az egészségügy, a gazdasági szolgáltatások, a tudományos tevékenység, feldolgozóipar, egyéb szolgáltatások és legutolsó helyen a mezőgazdaság. Toborzási nehézségeket azonban legerőteljesebben a feldolgozóipar tapasztal, főként a munkaerő-mobilitás hiánya miatt.

A munkaerőhiányra megoldás egyrészről a reálkeresetek megfelelő alakítása, amelyek az elmúlt időszakban jelentős mértékben emelkedtek. A 2015-ös és a 2016. első félévi reálbér emelkedés 7,5 százalékos volt. Ezzel szemben a közfoglalkoztatásban azért nem történt béremelés, mert a kormány célja a minimálbér és a garantált bérminimum közötti olló tágabbra nyílása, így az elsődleges munkaerőpiacon való elhelyezkedés vonzóbbá tétele.

Elmaradás elsősorban a középfokú végzettségűek béreiben tapasztalható. Az erre tervezett kormányzati intézkedések között szerepelnek elsősorban a munkaerőpiaci igényekhez jobban igazodó szakképzés, illetve a munkaerő-mobilitást elősegítő intézkedések. Ide kell sorolni a tervezett adókönnyítéseket a munkásszállók létesítése, üzemeltetése kapcsán, illetve a munkavállalással összefüggő lakhatási és közlekedési támogatás költségként való elszámolhatóságának tervét.

Elsődleges cél a közfoglalkoztatásban dolgozó munkavállalóknak az elsődleges munkaerőpiacra való kiléptetése, amellyel kapcsolatban összeállított intézkedéscsomag készül a Kormánynak.

**Az oldalak álláspontjai:**

A **Gazdaság Képviselői Oldal** elmondta, hogy a Magyar Iparszövetségben körülbelül 1500, főleg volt ipari szövetkezetből átalakult gazdasági társaság működik, amely terület kiöregedőben van mind a vezetés, mind a vállalkozói tulajdonosok tekintetében. Az Oldal véleménye szerint ezt a problémát elsősorban emberileg kellene megközelíteni, mint gazdasági szabályozókon keresztül.

A **Civil Oldal** véleménye szerint az 5 százalékos munkanélküliségi ráta szép eredmény és egy egészséges gazdaság felé mutat. A bérnövekedéssel kapcsolatban az Oldal kiemelte az egészségügyben végbement bérnövekedéseket, amelynek köszönhetően az orvosok körében is csökkent a külföldi munkavállalás.

A szakképzés kapcsán az Oldal javaslatként vetette fel a munkavállalók továbbképzése támogatásának lehetőségét a munkáltató részéről, , hogy a fiatal munkavállalók munka mellett juthassanak el a diplomáig. Említésre került még a munkavállalók munkáltatóhoz vonzása bölcsődék, óvodák, iskolák működtetésével, illetve sportolási lehetőségek, szabadidős tevékenységek támogatásával. Az Oldal kiemelte egy újfajta munkakultúra kialakításának fontosságát, ahol a munkahely egy baráti légkörű hely lehet.

A **Munkavállalói Oldal** kiemelte a szakszervezetek és a Kormány elmúlt időszakbeli sikeres együttműködését a gazdaság termelékenységének növelése, illetve szinten tartása érdekében. Az oldal sajnálattal fogadta, hogy a 25-55 év közötti férfiaknál kimutatott foglalkozási rátához képest a nőkre vonatkozó mutató elmarad. Ezzel kapcsolatban azonban az Oldal örömmel fogadta a munkahelyvédelmi akcióterv újragondolását. A részletekkel kapcsolatban az Oldal egységes álláspontját írásban fog benyújtani.

**Cseresnyés Péternek a Nemzetgazdasági Minisztérium munkaerőpiacért és képzésért felelős államtitkárának válasza**

A Gazdasági Oldal által felvetett problémára elmondta, hogy elindult egy mikro- és kisvállalkozások ügyvezetőinek szóló képzés, valamint folyamatban van egy olyan ügyvezetőképzés is, amelynek célja olyan szakemberek kibocsátása, akik át tudják venni azokat a vállalkozásokat, ahol a család kiöregedés, vagy más ok miatt már nem tudja vállalni a vezetést. Ezek a szakemberek vagy a vállalkozás megvásárlásával, vagy akár mint fizetett menedzserek fogják az érintett vállalkozásokat továbbműködtetni.

A munkahelyvédelmi akciótervvel kapcsolatos hozzászólásokra elmondta, hogy az akció keretén belül megvalósult járulékcsökkentések közel 900 ezer embernek a foglalkoztatását segítik, és a 2013-as megvalósulása óta körülbelül 440 milliárd forintot hagyott a munkaadóknál. A kormányzat a járulékcsökkentést eszközként használja a foglalkoztatáspolitika területén, és tekintettel arra, hogy ez a versenyszférában dolgozók közel 25 százalékánál megvalósult, a Kormány ebben tervez tovább.

**További hozzászólások**

A **Művészeti Oldal** szintén üdvözölte a munkanélküliségi arány csökkenését. A munkaerőpiaci igények, illetve a munkaerőhiány problémájára reagálva javaslatként felvetette, hogy a nyugdíjkorhatárt elérő, de továbbra is dolgozni kívánó munkavállalók további prémiumszázalékot kaphassanak továbbszolgálat esetén.

Az Oldal véleménye szerint a munkaerőhiányra válaszul szolgáló családi és lakhatási támogatások csak rövidtávú megoldások lehetnek. Emellett felvetették a nagycsaládosok részére további nyugdíjjárulék-csökkentés biztosítását.

Az **Egyházi Oldal** pozitívan értékelte a Kormány foglalkoztatáspolitikai intézkedéseit, különös tekintettel a bérek emelkedésére. Az Oldal munkaerőpiaci békével jellemezte az elmúlt éveket. Kiemelte továbbá a munkaerő-mobilitás, illetve a járulékcsökkentés fokozására törekvő kormányzati intézkedések fontosságát.

A **Gazdaság Képviselői Oldal** javaslata szerint a járulékcsökkentések kapcsán érdemes lenne elsősorban azokra az ágazatokra koncentrálni, amelyeknél többségben vannak a legalacsonyabb keresetű munkavállalók.

Az Oldal, reagálva az IT-szektorban jelentkező munkaerő-igénnyel kapcsolatban megjegyezte, hogy a foglalkoztatotti számokhoz viszonyítva, nem biztos, hogy reális ez a kimutatás.

Az Oldal javasolta a nyugdíj utáni foglalkoztatás lehetőségeinek áttekintését. Ezzel kapcsolatban kiemelte a nőkre vonatkozó kedvezményes öregségi nyugdíjat, amelyet 40 év szolgálati idő után vehetnek igénybe. A kereskedelemben dolgozók kapcsán megjegyezte, hogy az ezen a területen dolgozók esetében, akik szakképzettekként 14 évesen kezdik meg szolgálati idejüket, viszonylag fiatalon válnak érintetté, de nyugdíjaskénti tovább- foglalkoztatásuk már jelentősen korlátozott. Az Oldal véleménye szerint, ennek megoldása pozitívan hatna a foglalkoztatási mutatókra illetve a munkaerőhiánnyal kapcsolatban felvetett problémákra.

A **Tudomány Képviselői Oldal** a felsőoktatásban végzettek és a munkaadók közötti szakadék növekedésére hívta fel a figyelmet. Az Oldal véleménye szerint az oktatás feladata a tanulókat arra felkészíteni, hogy képesek legyenek megteremteni maguknak a saját munkahelyüket, mert a mai generációs gondolkodás afelé mutat, hogy a frissen végzettek inkább nem dolgoznak, ha nem találják meg az általuk ideálisnak vélt munkahelyet.

A **Munkavállalói Oldal** felhívta a figyelmet arra, hogy a szakemberhiány nem csak a versenyszférában, de a közszférában is határozottan jelen van. Tekintettel arra, hogy a közszféra nagyon nagy foglalkoztató és egyben nagy bevételtermelő, az Oldal javasolja, hogy ágazatonként kerüljön megvitatásra, hogy a közszférában hogyan lehetne hatékonyabban fellépni a foglalkoztatás érdekében.

A **Gazdaság Képviselői Oldal** reagálva a járulékcsökkentésre, mint foglalkoztatáspolitikai eszközre, azt mondta, hogy matematikai szempontból nem ad megoldást a munkaerőpiaci problémákra. Az osztrák bérekkel párhuzamot vonva kiemelte, hogy ha egyáltalán nem fizetnénk járulékot, a magyar átlagbér akkor érné el az osztrák átlagbér 40 százalékát. Véleménye szerint olyan programra van szükség, ami erre keres megoldást, és amely a költségvetés összeroppantása nélkül tudja javítani a foglalkoztatást.

**Cseresnyés Péternek a Nemzetgazdasági Minisztérium munkaerőpiacért és képzésért felelős államtitkárának válasza**

A Gazdasági Képviselői Oldal hozzászólására válaszolva elmondta, hogy a munkavállalói-munkaadói járulékok tekintetében az arányokat nézve nem vagyunk lemaradva a környező országokhoz képest, de kizárólag nominálisan valóban nagy a különbség, ezért nem kizárólag járulékcsökkentésben kell gondolkodni a foglalkoztatással kapcsolatban felmerülő problémák kapcsán.

A Gazdasági Képviselői Oldal meghatározott területekre koncentráló járulékcsökkentési javaslatával kapcsolatban az államtitkár elmondta, hogy a Kormány további célzott kedvezményeken dolgozik, de a végső megoldást nem ebben, hanem a gazdaság növelésében látja, amelyet a hatékonyság növelésével és a jó munkaerő magasabb szintű anyagi megbecsülésével lehet elérni.

Az államtitkár a nyugdíjasok továbbfoglalkoztatásával kapcsolatban elmondta, hogy a közfoglalkoztatottak, az inaktívak és a nyugdíjas korúak között is van egy komoly tartalék, akiket be lehet hozni a munkaerőpiacra. Erre tekintettel kell olyan, elsősorban anyagi, motivációs eszközökön dolgozni, amely vonzóvá teszi a nyugdíjasoknak a további munkavállalást.

1. Az NGTT által 2016-ban tárgyalt másik legkiemelkedőbb téma **a 2017. évi minimálbérről és garantált bérminimumról szóló egyeztetés volt**

**Cseresnyés Péter**, a Nemzetgazdasági Minisztérium munkaerőpiacért és képzésért felelős államtitkára elmondta, hogy a konzultáció jogszabályi alapját a Munka Törvénykönyvének 153. §-a adja, amely előírja, hogy a Kormány a kötelező legkisebb minimálbér és garantált bérminimum összegét és hatályát az NGTT-vel folytatott előzetes konzultáció után állapítja meg. Elmondta, hogy az idei megállapodás túlmutat egy egyszerű bérmegállapodáson, hiszen egy jelentős, a munkabérre rakódó adócsökkentést is tartalmaz. Beszélt a béralakulás hosszabb távú trendjéről, amely kapcsán elmondta, hogy a reálkereset és a GDP növekedése nagyjából azonos trendet mutat. Kiemelte a termelékenység fontosságát, amely a következő időszakban a GDP növekedését és az ezzel párhuzamosan futó bérnövekedést is biztosítani fogja. Beszélt továbbá a minimálbér hosszútávú trendjéről. Az elmúlt időszakban a minimálbér, a bruttó átlagkereset és a fogyasztói árindex közül, a minimálbér emelkedett a legnagyobb mértékben. Ez többek között a minimálbér adózásának is köszönhető, azért, hogy úgy hasson a magasabb bérkategóriákra, hogy azok is emelkedjenek.

Több szempontból is kiemelte a megállapodás jelentőségét. Egyrészt az béremelkedés mértéke miatt, másrészt az ahhoz kapcsolódó adócsökkentés miatt, amelynek értelmében a társasági adó 2007. január 1-től egységesen 9 % lesz. A minimálbér 2017-ben 15%-kal, 2018-ban pedig újabb 18%-kal fog emelkedni. A megállapodás tehát 1 év helyett 2 évre előre lett megkötve. A garantált bérminimum 2017-ben 25%-kal, 2018-ban további 15%-kal fog emelkedni. A Kormány célja a két kategória közötti olló kinyitása, illetve a szakmák megszerezésére való ösztönzés.

A béremelés komoly járulékkövetkezményei miatt a szociális hozzájárulási adó csökkentését is elfogadta a VKF, a szociális partnerek és a kormányzat közös tanácskozása, amelynek értelmében a szociális hozzájárulási adó 2017-ben 5%-kal fog csökkenni, majd 2018-ban újabb 2%-kal. Az államtitkár elmondta, hogy amennyiben 2017-ben egy jelentős mértékű bérnövekedés következik be a versenyszférában, további 0,5%-os adócsökkentés következik be.

Az államtitkár elmondta, hogy a bérmegállapodás összesen 1 millió 241 ezer embert fog érinteni.

**Az oldalak álláspontjai:**

Az **Egyházi Oldal** üdvözölte a megállapodást, amely véleményük szerint jelentős változásokat fog beindítani a magyar gazdaságban és jelentős toló hatása lesz minden bérkategóriára. Az oldal elmondta, hogy ezzel vége lesz Magyarországon az olcsó munkabérre épülő gazdasági rendszernek.

A **Gazdaság Képviselői Oldal** elmondta, hogy négy nagy nemzetgazdasági ágazat van, ahol leginkább megjelennek azok a munkavállalók, akik megállapodás tárgyát képező bérkategórián vannak foglalkoztatva: kiskereskedelem, feldolgozóipar, szolgáltatás és a mezőgazdaság területén. Ugyanakkor ezek azok az ágazatok, ahol a vállalkozások viszonylag alacsony hatékonysággal működnek, ezért jelentős gondot fog okoznia plusz bérek kitermelése, a járulékcsökkentés pozitív hatásaival együtt is. A bérmegállapodás hatására meg fognak jelenni a gazdaságban az áremelkedések, amely a vállalkozásokat hatékonyabb teljesítésre fogja ösztönözni- Az oldal reméli, hogy a keresetek növekedése jelentős mértékű növekedést fog előidézni a fogyasztásban is, tehát bizonyos mértében a megnövekedett kiadások vissza fognak áramolni. Az oldal felhívta a figyelmet arra, hogy azok a vállalkozások, amelyek nem tudnak versenyképesen működni a mostani piaci körülmények között, elsősorban a kisvállalkozások körében, el fognak tűnni a versenyszférából.

A **Munkavállalói Oldal elmondta,** hogy a megkötött megállapodás kiindulópontja lehet 2018-tól egy újabb lépésnek, amikor egy újabb bérfelzárkóztatási programot kell végiggondolni, olyan céllal, hogy közelítsünk jobban az európai uniós bérekhez. Az oldal elmondta, hogy a bérmegállapodás létrejötte problémát jelent a közszolgáltató cégeknél, ahol szükség lenne valamilyen iránymutatásra az ottani bérfejlesztéseket illetően. Emellett bérrendezésre van szükség a közszférában is, amelynek a bértáblája értelmetlenné vált a bérmegállapodás után.

A **Tudomány Képviselői Oldal** felhívta a figyelmet a termelékenység és a béremelés közötti olló szétnyílására, illetve ennek lehetséges következményeire. Ennek értelmében vagy emelkedik a teljesítmény, vagy egyre nagyobb tömegek fognak kiszorulni a munkaerőpiacról, akkor is ha munkaerőhiány van Magyarországon. Emiatt biztosítani kell a kis-és középvállalatok számára, hogy ezt a termelékenységnövekedési pályát fussák be.

A **Művészeti Oldal** elmondta, hogy egyetért a béremeléssel. Felhívta a figyelmet a bértorlódás lehetőségére, amely a kulturális igazgatás területén számos esetben valóban beáll. Ennek az egyik oka, ha a központi igazgatás és a dekoncentrált szervek felől nézzük, hogy 2011-ben kiszervezésre került a kormánytisztviselői kar. Ezáltal a köztisztviselői kar homogén jogállás megszűnt és a központi közigazgatás leszámítva a dekoncentrált szerveknél már bérfejlesztést, illetményfejlesztést látunk, miközben a központi közigazgatásnak, akár a kormányzati, akár a nem kormányzati speciális területein kiesnek a fejlesztési kategóriából.

A kétgyermekesek adókedvezmény növelésével kapcsolatban az Oldal elmondta, hogy hatásában szinte utolérik a három-vagy többgyermekesek adókedvezmény-hatását, amelynek korrigálását javasolja az Oldal.

**A Civil Oldal** is üdvözölte a bérmegállapodást. Felhívta a figyelmet azokra a szektorokra (szociális, együttműködési, oktatási), amelyek nem tudják kitermelni a béremelkedést és ahol bérkompenzációra lesz szükség tekintettel arra, hogy ezek a szervezetek állami feladatot látnak el az állami normatívából.

**Cseresnyés Péter államtitkár válasza**

Az államtitkár válaszában elmondta, hogy bértorlódások felállhatnak, de az idő fogja megoldani a gazdaság teherbíró-képessége segítségével vagy annak növelésével, azt eszközül felhasználva. Elmondta, hogy a kormányzat foglalkozik azokkal a problémákkal, amik a közszférára, közalkalmazottakra, illetve az állami tulajdonú cégekre vonatkozóan felmerültek. Az ágazati béremelések mind abba az irányba mutatnak, hogy az állami foglalkoztatásban dolgozó emberek bére is folyamatosan növekedjen.

**Az Oldalak álláspontjai**

Az **Egyházi Oldal** elmondta a történelmi egyházak nagyon komoly volumenű szociális ellátórendszert működtetnek, az államtól átvállalt feladatként, és itt az alkalmazottak zöme minimálbéres, illetve garantált minimálbéres, és ezt a bérnövekményt, ami természetesen erre a szférára is érvényes, ezt a szociális hozzájárulási adó csökkenéséből nem lehet kigazdálkodni. Az Oldal a kormánytól várja, hogy normatívaemeléssel teremtse meg annak a lehetőségét, hogy ezt a törvényi kötelezettséget a történelmi egyházak által működtetett szociális ellátórendszerben dolgozó munkavállalók részére is meg tudják lépni.

A **Gazdaság Képviselői Oldal** nem kívánt hozzászólni.

A **Munkavállalói Oldal** nem kívánt hozzászólni.

A **Tudomány Képviselői Oldal** nem kívánt hozzászólni.

A **Művészeti Oldal** nem kívánt hozzászólni

A **Civil Oldal** nem kívánt hozzászólni.

1. **Az Irinyi terv iparstratégia bemutatása**

**Lepsényi István,** a Nemzetgazdasági Minisztérium gazdaságfejlesztésért és a-szabályozásért felelős államtitkáraelmondta, hogy az Irinyi tervvel kapcsolatban három célkitűzést határozott meg a kormány: az ipar részesedésének növelése a gazdaságban, a járműgyártás fejlesztése mellett azoknak az ágazatoknak a fejlesztése, amelyek szintén nagy fejlődési lehetőséggel rendelkeznek, valamint az innováció. Az Irinyi terv kidolgozásakor öt fő szempont lett figyelembe véve. Egyrészt, hogy új digitális technikákat, új anyagokat alkalmazzanak. Másodsorban energia-és anyaghatékony eszközök alkalmazása. Harmadik feladat a területi egyenlőtlenségek oldása. Negyedik a munkaerő-és munkahelyteremtés, és végül a hazai erőforrások hatékony kihasználása.

A stratégiák kidolgozásakor megfogalmazódott, hogy paradigmaváltásra van szükség az iparfejlesztésbe, vagyis a mennyiségi fejlesztés helyett minőségi, innovatív iparpolitikára. Ehhez magasabb képzettségi szintre kell juttatnunk a munkaerőt is.

A fejlesztésekhez szükséges fejlesztéspolitikai eszközök alapvetően pénzügyi eszközök. Magyarországon a beszerzések jelentős hányada közbeszerzéssel történik. Nagyon sok olyan közbeszerzés van, ahol nem lehet egyből magyar terméket találni, ezért veszik az importot. Az innovációs partnerség lehetőséget nyit arra, hogy Magyarországon kifejlesztésre kerüljön egy olyan termék, amit aztán a közbeszerzésen el lehet adni.

Az államtitkár részletesen beszélt a költségvetési forrásrendszerek átstrukturálásáról, illetve a közbeszerzéssel kapcsolatos szabályozási környezet megváltoztatásáról.

A stratégiák között említette többek között a Nemzeti Autóbuszgyártási Cselekvési Tervet, illetve a magyar e-mobilitás stratégiáját, amely az elektromos járművek elterjedésének ösztönzéséről szól.

Az államtitkár kiemelte a foglalkozási struktúra megváltozását, amely miatt magasabb képzettségű emberekre lesz szükség, akik ismerik a digitális ipart. Ennek érdekében két lépés született. Az egyik, hogy a kormány létrehozott egy olyan iparplatformot, ahol a nagyvállalatok, a kisvállalatok, a tudományegyetemek, a kutatóintézetek vesznek részt. A platformon keresztül szeretné a kormány biztosítani, hogy a nagyvállalati tudás eljusson a kkv-khoz, annak érdekében, hogy versenyképesek legyenek. Jövőre öt mintagyárat hoz létre a kormány, ahol a kkv-k tájékoztatást, képzést kapnak és pályázatokon keresztül lesz biztosítva számukra, hogy az Ipar 4.0-át alkalmazzák az életben.

Az államtitkár kiemelte a nagyvállalatok és kisvállalatok kapcsolatát. Elmondta, hogy Magyarországon nagyon erős a beszállítóipar majdnem minden területen. A beszállítóiparon belül jól lehet biztosítani azt, hogy a nagyvállalatoktól menjen le a kutatásfejlesztés a kisvállalatok felé. Ez egy lehetőség és egy kihívás, illetve egyre több kkv szálljon be a beszállítói láncba és legyen a nagyvállalatoknak először beszállítója, utána pedig önálló exportáló vállalata külföldre. Tehát ezek azok a blokkok, amelyekkel elősegíthető a kkv-k fejlődése a nagyvállalatok irányába, illetve a kutatásfejlesztés irányába. Ezek azok az alapvető szempontok, amelyek meghatározzák a Kormány iparfejlesztési célkitűzéseit.

**Az oldalak álláspontjai**

**A Civil Oldal** kiemelte, hogy bár a stratégia öt pillére nagyon jó, a területi egyenlőtlenségek kiigazítását nem szabad uniformizálni, hanem mindenhol a helyi értékeket és lehetőségeket kihasználva kell fejleszteni. A hazai erőforrások hasznosításával kapcsolatban az oldal elmondta, hogy a hazai ásványkincsről sehol sem esik említés, pedig a bányászat szerepe az iparban nagyobb hangsúlyt érdemel.

**A Művészeti Oldal** kiemelte, hogy az Irinyi terv és az oktatáspolitika szorosan összekapcsolódik. Az oktatás és a tudomány szerepe nagyon fontos a terv megvalósításához.

**A Tudomány Képviselői Oldal** szintén kiemelte az oktatásban felmerülő stratégia változtatás igényét, hiszen az ipar más típusú kompetenciákat igényel, mint amit jelenleg a diákok az iskolákban megtanulnak. Emellett az oldal elmondta, hogy azoknak, akiknek kulcsszerepe van innovációs ökoszisztémák fejlesztésében a megfelelő szakmai tudás mellett megfelelő képzelőerővel is rendelkeznie kell. Ennek az oktatásban is meg kell nyilvánulnia.

**A Munkavállalói Oldal** kérdésként tette fel, hogy az oktatási rendszer felkészíti-e a jövő munkavállalóit, hogy egy ilyen munkaerőpiacon helyt álljanak, illetve, hogy a felnőttképzés rendszere képes-e a mai rendszerszintű átalakításra, azoknak a kompetenciáknak a megszerzésére képessé teszi-e a munkavállalót a munkaerőpiacon való elhelyezkedésre.

**A Gazdaság Képviselői Oldal** elmondta, hogy a kkv-k területén nemcsak ipari tevékenységet folytató cégek vannak, hanem a szolgáltatás, a kereskedelem, a vendéglátás területén rengetek kkv működik, nagyon sok foglalkoztatottal, akik ebből a tervből logikusan éppen tartalmánál fogva kimaradtak. A többi kkv is annyira fontos ennek a magyar gazdaságnak, mint azok, amelyek az ipar területén működnek, és akár beszállítóként valamelyik multinacionális cégnek az árnyékában végzik a tevékenységüket, és kicsit talán rá is vannak kényszerülve arra, hogy átvegyék maguk is azokat a modern technológiákat, amelyeket a termékeiket befogadó itt lévő multinacionális cégek befogadnak. Azokat a kkv-kat is próbáljuk meg inspirálni arra, hogy ezekbe az új irányokba elmozduljanak, amelyek nem kifejezetten az ipar területén vannak. Nagy szükség lenne arra, hogy ne veszítsük el azokat a kisvállalkozásokat és közepes vállalkozásokat, mikrovállalkozásokat sem, amelyek nem az ipar területén működnek, mert borzasztóan fontosak a magyar gazdaság számára minden más szempontból is.

**Az Egyházi Oldal** elmondta, hogy jelenleg 47 százalék az ipari termelésben a járműipar aránya a kibocsátás volumenében. Ez óriási veszély abból a szempontból, hogy jelenleg nincs magyar járműipari márka a világpiacon, sem az európai piacon, sem a regionális piacon. Tehát gyakorlatilag mi csak a multinacionális cégek beszállítói vagyunk. Üdvözölte az oldal a törekvést, hogy magyar terméket pozícionáljanak kormányzati segítséggel, de elmondta, hogy ennek lehetnek veszélyei is. Az oldal álláspontja szerint túl kevés szerepet képvisel az élelmiszeripar és a mezőgazdasági termelés fejlesztése, illetve a mezőgazdasági gépgyártás. Az oldal elmondta, hogy egy magyar kkv számára globális tér a Kárpát-medence. A 4.0-ás iparpolitikai koncepcióba be lehetne emelni azokat a magyar kkv-kat, amelyek ebben a szegmensben élen járnak technológiailag, termékfejlesztésben, és azoknak a Kárpát-medencei terjeszkedését segíteni.

**Lepsényi István államtitkár úr válasza**

Elmondta, hogy a kormány is kulcsfontosságúnak tartja a terv megvalósításához a tudománynak, a felsőoktatásnak és a szakoktatásnak a szerepét. Ezért kötött az EMMI megállapodást az Akadémiával, amelyben konkrét feladatok kerültek meghatározásra mindkét fél számára. Az együttműködés folyamatos. Az oktatás átalakítása és a digitális oktatás hangsúlyozásával kapcsolatban is egyetértett az oldalakkal. Ezzel kapcsolatban elmondta, hogy 2016-ban a szakoktatásban és a felsőoktatásban elindult a vállalkozási és pénzügyi ismeretek oktatása.

Az élelmiszeriparral, illetve a mezőgazdasági gépgyártással kapcsolatban az államtitkár elmondta, hogy a stratégia részét képezi, amellyel kapcsolatban még megválaszolatlan a magyar traktorgyártás kérdésköre.

**Az oldalak álláspontjai**

**A Civil Oldal** nem kívánt hozzászólni.

**A Művészeti Oldal** támogatását fejezte ki.

**A Tudomány Képviselői Oldal** a mentoripari támogató környezettel kapcsolatban kérdezte az előterjesztőt, hogy ki fogja a kis-és középvállalkozások mentorálását végezni, illetve ki fogja a már említett mintagyárakat üzemeltetni.

**A Munkavállalói Oldal** elmondta, hogy a fejlődésnek és az innovációnak alapja a tudomány, a képzés, az oktatás, amelynek meg kell tudnia teremteni a feltételeit a stratégia végrehajtásának.

**A Gazdaság Képviselői Oldal** megerősítette a Tudomány Képviselői Oldal kérdését azzal kapcsolatban, hogy ki fogja mentorálni a kvk-kat?

**Az Egyházi Oldal** az előterjesztéshez nem kívánt hozzászólni.

**Lepsényi István államtitkár válasza**

A mentorálással kapcsolatban elmondta, hogy néhány éve működik a mentorálási program. Ezt az együttműködést a kamarával fogják bővíteni, úgy hogy felmérik a nagy fejlődési, növekedési lehetőséggel rendelkező vállalatokat és azokat segítik. A mintagyárakkal kapcsolatban elmondta, hogy nagyvállalatokra számítanak, tehát Bosch-ra, Siemensre stb., akiknek van ilyen, nem minta-, hanem élő gyáruk, amely ki tudja képezni a kisvállalkozót.

A kutatóintézetekkel és a közoktatással kapcsolatban elmondta, hogy a versenyképes kutatóintézetek anyagi ellátottsága határozottan javult és amennyiben olyan szolgáltatást nyújtanak, amit az ipar igényel, akkor fenn tud maradni.

## III. 2. Oldalelnöki ülések

Az NGTT Szervezeti és Működési Szabályzata alapján a plenáris üléseket megelőzően, illetve szükség szerint oldalelnöki üléseket kell tartani. A kialakult gyakorlat szerint a Tanács működésének folyamatosságát a Tanács Titkársága mellett az oldalelnöki értekezletek biztosítják.

Az oldalelnöki ülések keretein belül az oldalak képviseletét ellátó oldalelnökök hozzák meg a plenáris ülések előkészítésével kapcsolatos érdemi, illetve operatív döntéseket, valamint hagyják jóvá a plenáris ülésre terjesztendő javaslatokat.

2016-ban kettő alkalommal tartottak ülést az oldalelnökök, illetve akadályoztatásuk esetén képviselőik.

Az oldalelnöki értekezletek időpontjait, valamint a megtárgyalt témákat az alábbi táblázat tartalmazza.

|  |  |
| --- | --- |
| **Időpont** | **Téma** |
| **2016. július 20.** | Az NGTT Szervezeti és Működési Szabályzat (a továbbiakban: SZMSZ) tervezetéhez érkezett javaslatok megtárgyalása |
| Az NGTT mandátumvizsgáló munkacsoportjával kapcsolatos tájékoztatás |
| A soron következő NGTT plenáris ülés időpontjának, valamint napirendi pontjainak meghatározása |
| **2016. november 2.** | Megegyezés a soron következő plenáris ülés dátumáról, illetve napirendi pontjáról |

# IV. Az NGTT tagjainak, illetve az NGTT által delegált tagok részvétele más bizottságok, testületek munkájában

Bár az NGTT plenáris üléseken végzi a munkáját, szakértői, delegáltjai 2016-ban is számos bizottság és testület munkájában vettek részt, ezáltal biztosítva az egyes oldalak véleményének és érdekeinek képviseletét a legkülönbözőbb szakmai, szakmapolitikai fórumokon.

Az NGTT az alábbi bizottságokban, testületekben volt jelen delegált képviselők által   
2016-ban:

* Államreform és Elektronikus Közigazgatás Operatív Programok Monitoring Bizottság
* Emberi Erőforrás Fejlesztési Operatív Program Monitoring Bizottság
* Integrált Közlekedésfejlesztési Operatív Program Monitoring Bizottság
* Környezet és Energia Operatív Programok Monitoring Bizottság
* Megyei Fejlesztési és Képzési Bizottságok
* Európai Szociális Alap Bizottság
* Gazdaságfejlesztési Operatív Programok Monitoring Bizottság
* Konvergencia Regionális Fejlesztési Programok Monitoring Bizottság
* Környezet és Energia Operatív Programok Monitoring Bizottság
* Közép-magyarországi Operatív Program Monitoring Bizottság
* Közlekedés Operatív Program Monitoring Bizottság
* Legyen jobb a gyermekeknek! Nemzeti Stratégia Értékelő Bizottság
* Munkahelyi Biztonsági és Egészségvédelmi Tanácsadó Bizottság
* Munkavállalók Szabad Mozgásával Foglalkozó Tanácsadó Bizottság
* Nemzeti Fenntartható Fejlődési Tanács
* Nyugdíjbiztosítási Ellenőrző Testület
* Országos Köznevelési Tanács
* Országos Statisztikai Tanács
* Roma Koordinációs Tanács
* Szakképzési Tanácsadó Bizottság
* Szociális Biztonsági Rendszerek Koordinációjával Foglalkozó Tanácsadó Bizottság
* Társadalmi Infrastruktúra Operatív Program Monitoring Bizottság
* Társadalmi Megújulás Operatív Program Monitoring Bizottság
* Terület- és Településfejlesztési Operatív Program Monitoring Bizottság
* Új Magyarország Vidékfejlesztési Program Monitoring Bizottság
* Versenyképes Közép-Magyarország Operatív Program Monitoring Bizottság
* Végrehajtási Operatív Program Monitoring Bizottság

# V. A Nemzeti Gazdasági és Társadalmi Tanács és a nyilvánosság

## V. 1. Az NGTT honlapja

Az NGTT honlapja (www.ngtt.hu) 2012 novembere óta biztosítja a széles körű nyilvánosságot és megjelenési lehetőséget a Tanács számára.

Az oldalelnökök kérése alapján a Titkárság előkészíti a honlap teljes körű megújulását 2017 első félévében.

A weboldal a széles tájékoztatás jegyében magyar és angol nyelvű részekkel is rendelkezik. Bár a Tanács hangsúlyozottan nemzeti szerv, nemzeti ügyekkel foglalkozik, elengedhetetlen, hogy mindemellett valamilyen formában nemzetközi színtéren is megjelenjen. Ennek elősegítése érdekében a honlap rendelkezik olyan funkcióval, amelynek köszönhetően részletes bemutatkozó anyagot ismerhet meg az ide látogató érdeklődő.

A weboldal főoldalán az NGTT-vel kapcsolatos legfrissebb információk találhatók meg. A honlapról többek között tájékozódhatnak az NGTT tagjairól, tisztségviselőiről, található leírás a Tanácsról, valamint elérhetőek az NGTT-vel kapcsolatos főbb dokumentumok (pl.: működésre vonatkozó szabályok, tájékoztató az egyes ülésekről).

## V. 2. Az NGTT kapcsolata a közvéleménnyel

Az NGTT számára a társadalommal való kapcsolattartás fontos eszköze a szervezet honlapja. Itt az egyes ülésekről készült tájékoztatókon túl megtalálható a testület közvetlen elérhetősége, ezzel is segítve a társadalom és az NGTT közötti kapcsolatfelvétel gyorsaságát. A kapcsolatfelvétel elősegítése érdekében a honlapon feltüntetésre kerültek az NGTT Titkárságának elérhetőségi adatai. A közvetlen kommunikációt a Tanács Titkársága számára létrehozott ngtt@emmi.gov.hu email cím biztosítja.

Az egyes ülésekről készült tájékoztatók közzététele pedig nemcsak átláthatóvá teszi a szervezet működését, hanem egyúttal megkönnyíti a társadalmi párbeszédet is.

Az NGTT üléseiről az írott sajtó is beszámol. Tekintettel arra, hogy az NGTT Szervezeti és Működési Szabályzata szerint a Tanács plenáris ülései sajtó-nyilvánosak, a különböző sajtóorgánumok újságírói és tudósítói részt vehetnek a tárgyalásokon és tudósíthatnak a Tanács tevékenységéről.

# VI. Nemzetközi kapcsolatok

## VI. 1. Az NGTT és az Európai Gazdasági és Szociális Bizottság kapcsolata

Az Európai Gazdasági és Szociális Bizottság (a továbbiakban EGSZB) az Európai Unió konzultatív szerve, amely 1957-es alapítása óta szakértői tanácsokkal látja el a főbb uniós intézményeket. Egyik legfontosabb feladata, hogy közvetítsen az európai intézmények és a civil társadalom között. Ezért mind az EU tagállamaiban, mind pedig a világ más országaiban párbeszédet folytat a társadalmi szervezetekkel. Az EGSZB véleménye eljut az Európai Tanácshoz, az Európai Bizottsághoz és az Európai Parlamenthez, ezáltal kulcsszerepet játszva az EU döntéshozó mechanizmusában.

Az EGSZB 350 tagja három csoportban (munkaadók, munkavállalók, egyéb érdekcsoportok) végzi a munkáját, és gazdasági, szociális illetve kulturális területeken tevékenykedik az egyes tagállamokban. Ezáltal teremtenek kapcsolatot az EGSZB tagjai az EU intézményei és a tagállamokban működő civil társadalmi szervezetek között.

2015-ben került sor az EGSZB tagjainak megválasztására a 2015-2020-as időszakra vonatkozóan. A magyar tagok jelölésére az NGTT volt jogosult, a tagjelöléssel kapcsolatos koordinációs feladatokat a Tanács Titkársága látta el teljes körűen. Az EGSZB igyekszik elősegíteni, hogy az Európai Unióban kialakuljon a nemzeti gazdasági és társadalmi tanácsok hálózata.

2012-ben jelentős lépés volt, hogy az EGSZB társadalmi párbeszéd területén folytatott kiemelt szerepének fontosságát, valamint a két intézmény közötti kapcsolat megteremtését intézményesítve, az NGTT a Szervezeti és Működési Szabályzat ilyen irányú módosításával állandó meghívotti státuszt biztosított plenáris ülésein az EGSZB Magyarországot képviselő tagjai számára.

## VI. 2. Tagság a Gazdasági és Szociális Tanácsok és Hasonló Intézmények Nemzetközi Szövetsége (AICESIS) szervezetben

A brüsszeli székhelyű *Association Internationale des Conseils Economiques et Sociaux et Institutions Similaires* (továbbiakban: AICESIS) nemzetközi szervezetet 1999-ben alapították. Jelenleg 71 országból vannak tagjai, ez a szám folyamatosan bővül. Az AICESIS tiszteletben tartja tagjainak függetlenségét, célja pedig a tagok közötti párbeszéd, a véleménycsere és jó gyakorlatok megosztásának elősegítse. A szervezet fontosnak tartja a gazdasági és szociális tanácsok működését és kormányzásban való részvételét a modern társadalmakban. A Nemzeti Gazdasági és Társadalmi Tanács 2011-ben kezdeményezte tagságát az AICESIS-ben. Az éves tagdíj befizetése után az NGTT 2012-től teljes jogú tagjává vált a szervezetnek.

# VII. Az NGTT működésének technikai feltételei, valamint a Tanács mellett működő Titkárság bemutatása

A Tanács munkáját Titkárság segíti, amely az Emberi Erőforrások Minisztériuma Egyházi, Nemzetiségi és Civil Társadalmi Kapcsolatokért Felelős Államtitkárságának szervezeti keretein belül működik, a Civil Kapcsolatok és Társadalmi Konzultáció Főosztálya részeként.

A Titkárság szervező, valamint koordinációs feladatokat végző szervezeti egység, amely ellátja a Tanács működésével összefüggő adminisztratív és információs feladatokat, biztosítja a Tanács működésének infrastrukturális feltételeit, a Tanács elnökével történt egyeztetés szerint koordinálja, szervezi a Tanács szakmai munkacsoportjainak munkáját, továbbá működteti a Tanács honlapját.

A Titkárság személyi és tárgyi feltételeiről a társadalmi és civil kapcsolatok fejlesztéséért felelős miniszter gondoskodik.

*Mellékletek*

1. **számú melléklet**

A Nemzeti Gazdasági és Társadalmi Tanács tagjai 2016-ban:

|  |  |
| --- | --- |
| **A Nemzeti Gazdasági és Társadalmi Tanács tagjai** | |
| **Név** | **Képviselt szervezet/ terület** |
| Gazdasági Képviselői Oldal | |
| Dr. Antalffy Gábor | Kereskedők és Vendéglátók Országos Érdekképviseleti Szövetsége |
| Molnárné Dalmaid Terézia | Agrár Munkaadói Szövetség |
| Demján Sándor | Vállalkozók és Munkáltatók Országos Szövetsége |
| Győrffy Balázs | Nemzeti Agrárgazdasági Kamara |
| Nagy Tamás | Mezőgazdasági Szövetkezők és Termelők Országos Szövetsége |
| Németh László | Ipartestületek Országos Szövetsége |
| Dr. Parragh László | Magyar Kereskedelmi és Iparkamara |
| Pelcz Gábor | Stratégiai és Közszolgáltató Társaságok Országos Szövetsége |
| Szatmáry-Jahl Angéla | Magyar Nemzeti Kereskedelmi Szövetség |
| Dr. Vadász György | Magyar Iparszövetség |
| Dr. Futó Péter | Munkaadók és Gyáriparosok Országos Szövetsége |
| Dr. Zs. Szőke Zoltán | Általános Fogyasztási Szövetkezetek és Kereskedelmi Társaságok Országos Szövetsége |
| Munkavállalói Oldal | |
| Doszpolyné Dr. Mészáros Melinda | Független Szakszervezetek Demokratikus Ligája |
| Dr. Kuti László | Értelmiségi Szakszervezeti Tömörülés |
| Palkovics Imre | Munkástanácsok Országos Szövetsége |
| Kordás László | Magyar Szakszervezeti Szövetség |
| Dr. Cser Ágnes | Hetedik Szövetség |
| Földiák András | Szakszervezetek Együttműködési Fóruma |
| Civil Oldal | |
| Ditzendy Károly Arisztid | NEA Tanács |
| Gyenes Ádám | NEA Tanács |
| Martényi Árpád | NEA Tanács |
| Dr. Kecskés András | NEA Tanács |
| Dr. Szendrei Róbert | NEA Tanács |
| Tudomány Képviselői Oldal | |
| Dr. Dávid László | Magyar Tudományos Akadémia |
| Dr. Lovász László | Magyar Tudományos Akadémia |
| Dr. Palócz Éva | Magyar Közgazdasági Társaság |
| Dr. Bódis József | Magyar Rektori Konferencia |
| Dr. Fazekas Károly | Magyar Tudományos Akadémia |
| Dr. Rudas Tamás | Magyar Tudományos Akadémia |
| Dr. Báger Gusztáv | Magyar Közgazdasági Társaság |
| Dr. Heidrich Balázs | Magyar Rektori Konferencia |
| Művészeti Oldal | |
| Prof. Fekete György | Magyar Művészeti Akadémia |
| Kiss János | Magyar Művészeti Akadémia |
| Dr. Kucsera Tamás Gergely | Magyar Művészeti Akadémia |
| Pásztor Péter | Magyar Művészeti Akadémia |
| Egyházi Oldal | |
| Dr. Beran Ferenc | Magyar Katolikus Egyház |
| Dr. Joób Máté | Magyar Evangélikus Egyház |
| Paszternák Tamás | Magyarországi Zsidó Hitközségek Szövetsége |
| Szücs Attila | Magyar Református Egyház |

1. **számú melléklet**

A Nemzeti Gazdasági és Társadalmi Tanács soros elnökeinek névjegyzéke:

|  |  |  |
| --- | --- | --- |
| **A Nemzeti Gazdasági és Társadalmi Tanács soros elnökeinek listája a 2016. évben** | | |
| **Soros elnökségi időszak** | **Képviselt oldal** | **Név** |
| **2015. december 14.- 2016. március 14.** | Munkavállalói Oldal | Palkovics Imre |
| **2016. március 15.- 2016. június 15.** | Civil Oldal | Dr. Szendrei Róbert |
| **2016. június 12.- 2016. szeptember 12.** | Tudomány Képviselői Oldal | Dr. Palócz Éva |
| **2016. december 17.- 2017. június 16.** | Művészeti Oldal | Dr. Kucsera Tamás Gergely |